इक बारी दी गल्ल ऐ, जे दौं भ्रा घरै दा कमाई गित्तै निकली पे, चलदे चलदे तरकालें बेल्लै ओ इक ऐसी नगरी जाई पुज्जे, जित्थें लोकें कन्नें सिड़कां परोची दियां हियां। हून दमैं भ्रा सोचन लगे जे रात कुत्थें बताई जा, की जे रातीं बेल्ले नौकरी लब्बने दा ते स्वाल गै नई पैदा होन्दा। तां जे लोहका भ्रा बोलेया, “चल भापा कुसे मंदरै च रात कट्टी लैनेयां”! बड्डो भ्रा ने त्रोइयै लौहके भ्राऊ बक्खी दिक्खेया, ते फी बड़े रोयै कन्ने गलाया-“मन्दरैं मुन्दरै तुयें फिरदा रौ, में ते गणाका दे कोठै चलेयां, सारी रातीं नाच गाना सुनागे, बड्डै पैहर कुत्ते नौकरी तुप्पी लैगे।” लौहके भ्राऊ ने बतेहरा समझाया जे अस घरै दा नौकरी करने ई आये देआं, इस करी असेंई हर गैं दिक्खी सुनियै पुट्टनी चाई दी ऐ। बो बड्डे भ्रा ने परें उप्पर पानी नई पौन दित्ता खीर हारी सारियै लौहका भ्रा बोलेयै, अच्छा भ्रा जित्थें तेरी मर्जी ऐ जा, बो बड्डै लै कुत्थें साड़ी मलाटी होग?” बड्डै भ्राऊ ने लोहके दी बां फगड़ी ते इक बक्खी उठी पेया। थोड़ी दूर जाइये ओ इक चबारे खल्ल खड़ोई गेया ते सैन्ता ने लौहके भ्राऊ ई समझान लगा जे बड्डौ पैहर तू मिगी इत्थुआं दा बलाई लैयां, इन्न गलाइयै ओ कोठे दियां पौड़ियां चढ़ी गेया। लौहका भ्रा उसी जन्दा दिखदा रेया, कोठे उप्पर घुगरूयें दी छन छन ते तपले दी बाज आवै करदी ही।